Rolf Magdal Aagaard

**Rolf Magdal Aagaard** (født 1945) er en norsk fotograf bosatt i Oslo siden 1970.

Aagaard gikk i lære hos den lokale fotografen, Andersen, i Risør fra 14/15-årsalderen og ble i 1962 ansatt som fotograf i avisen *[[Tiden (avis, Arendal)|Tiden]]* i Arendal. I 1963 ble han ansatt i *[[Fædrelandsvennen]]* i Kristiansand, og arbeidet der til 1970. Mens han  var i Fædrelandsvennen fotograferte han også freelance for *[[Aktuell|ukebladet Aktuell]]*, *[[Billedbladet NÅ]]*, *[[Det Nye]]*, *[[Dagbladet]]*, *[[VG]]*, *[[Aftenposten]]* og *[[A-Magasinet]]*.

Som 22-åring i 1967 reiste han for Fædrelandsvennen til Israel før seksdagerskrigen startet og var der under krigen. Etter dette haiket han over til Kypros, deretter til Tyrkia og videre gjennom Iran, Afghanistan, Vest-Pakistan, India, Nepal, Burma, Thailand, Laos, Kambodsja, Malaysia, Indonesia, Timor og gjennom hele Australia med ryggsekk og kamera. Hjemturen gikk med jobb på en Wilhelmsenbåt til Antwerpen og derfra videre til Norge. Dette førte til diverse reportasjer i *Fædrelandsvennen*, *Det Nye*, *A-Magasinet* og bilder til norske skolebøker. 

1970 begynte Aagaard som fotograf i *Aftenposten*, hvor han arbeidet til 2007. I årene 1980 til 1993 var han *A-magasinets* faste fotograf.  I sin periode i *Aftenposten* og *A-Magasinet* var han på flere lange reportasjereiser i USA, Sør-Amerika, Afrika, Europa, Midtøsten og Asia, samt utallige reiser rundt i Skandinavia.

Aagaard har fotografert mange norske kunstnere, og mange av dem ble også hans gode venner.  

Aagaard har også fotografert kongefamilien gjennom mange år. Han fotograferte kong Olav første gang i Lyngør i 1962 og deretter ved flere anledninger. Likeledes dekket han bryllupet til Sonja og Harald og bryllupet til Mette-Marit og Haakon Magnus.  Han fotograferte dronning Sonja i arbeid med kunstneren Kjell Nupen samt Märtha Louise og Ari Behn.

I 1979 mottok han som første fotograf Narvesenprisen. I perioden 1954–1990 var prisen den høyeste utmerkelsen innen norsk journalistikk. I 1991 ble navnet endret til Den store journalistprisen.

I tillegg til fotojournalistikk har Aagaard interessert seg for naturfoto. Han er også opptatt av gatekunst, som han dokumenterer både i Norge og i utlandet, blant annet i Barcelona og i Berlin. Han har holdt flere utstillinger.

Fra 2007 har Aagaard jobbet freelance, og han har blant annet gjort forfatterportretter i flere år for Gyldendal Norsk Forlag.

## Utstillinger
* Preus Fotomuseum - Horten i 1977
* Galleri ACANTHUS, Oslo 1981
* Galleri 27 - Oslo i 2002 med bilder fra Cuba
* Lillehammer Kunstmuseum i 2003 Retrospektiv utstilling
* Utstilling i Galleri Buene, Risør i juni - august 2005
* Stenersenmuseet - Oslo i 2007 Street-Art
* Nordic Light - Kristiansund i 2007 Retrospektiv
* Kollektiv vandreutstilling Ny Norsk Fotografi II
* Nikon International Contest, vandreutstillinger 1971, 1973 og 1978
* Street Art utstilling hos Street Art Norge, Vulkan 15, 5/4 - 26/5 i 2024
* Street Art utstilling hos Street Art Norge, Vulkan 15, 16/10 - 30/10 i 2024

## Bibliografi
Bøker med Aagaards fotografier:
* 1995 - *Min Korsikanske Landsby*, forfatter Brikt Jensen
* 1997 - *Havana, en reise i tid*, forfatter Jan E. Hansen (Aagaards prosjekt)
* 2002 - *Duften av Havana*, forfatter Torgrim Eggen (Aagaards prosjekt)
* 2004 - *Snø*, forfatter Maxence Fermine
* 2005 - *100 Pluss*, forfatter Åshild Ulstrup
* 2005 - *Eventyret Risør Kammermusikkfest*, forfatter Ragnhild Plesner
* 2007 - *Street ART I 2007* - en samling av gatekunst fra flere byer i inn- og utland på eget forlag
* 2008 - *Lofoten - Mannen - Skreien - Havet*, forfatter John-Arne Ø. Gundersen (Aagaards prosjekt)
* 2011 - *Kjell Nupen – Et Portrett*,  Hovedfotograf
* 2018 - *SNOW - Shadows of the Wind*, Kerber Verlag

* Aagaard er representert i boken *Norske kunstfotografier 1970–2007*, forfatter Cecilie Malm Brundtland
* Han er representert  med diverse bilder i Photography Yearbook, London : 1974, 1975, 1980 og 1981
* Aagaards bilder er å finne i utallige bøker i Norge og også utenfor Norge.

## Referanser